U Međimurju živi oko deset tisuća Roma. Tvore trećinu svih nezaposlenih. Obitelji imaju prosječno šestero djece. Lani je samo troje Roma u cijeloj županiji završilo srednju školu. Počinitelji 70 posto svih kriminalnih djela pripadnici su romske zajednice.

Od 12 međimurskih naselja u kojima žive Romi najgora je situacija u Piškorovcu kod Male Subotice – ondje dječaci od 12 godina hodaju naoružani pištoljima i odlaze u pljačku u susjedna sela. Policajci onamo više gotovo i ne zalaze, piše Jutarnji list.

Sadržaj se nastavlja...

- Prošli ponedjeljak je u dućan ušao dječak od 12 ili 13 godina, prišao pultu i tražio me 50 kuna, a kada sam odbila, rekao je da mu dam 20. Kako mu nisam dala, počeo je vikati da će doći s pištoljem. I evo ga za 20 minuta, uperio pištolj preko stakla i govori da će me ustrijeliti. Pozelenila sam od straha – priča posljednju u nizu sličnih dogodovština mlada prodavačica u dućanu u selu Držimurec, nedaleko od Male Subotice gdje kao i u ostatku mirnog i uređenog Međimurja svaka kuća ima fasadu, a uz cestu je pokošena trava.

Njezino radno mjesto, u dućanu lanca Metss koji se na tom mjestu nalazi već 50 godina, u zadnje je vrijeme veoma opasno. To je najbliži dućan mješovite robe romskom naselju Piškorovec iz kojeg dolazi 80 posto kupaca. Najviše posla – pričaju prodavačice koje zbog straha ne žele otkrivati imena – imaju između 18. i 25. u mjesecu kada stiže dječji doplatak koji je većini Roma glavni izvor prihoda jer tada kupuju velike količine piva i žestokih pića i ne pitaju za cijenu.

A kada nakon nekoliko dana potroše novac, upadaju mještanima u dvorišta i beru povrće iz vrtova, kradu kokoši, a zimi drva za ogrjev. Malo koje domaćinstvo u blizini nekog od 12 međimurskih romskih naselja nije imalo takvo neugodno iskustvo.

- Srećom, dvije Romkinje koje su stajale ispred dućana uspjele su obuzdati pobješnjelog dječaka, a ja sam pozvala policiju koja je došla, ali nije napravila ni zapisnik.

Upadali su nam u dućan i s čarapom na glavi i prijetili noževima. Skoro svaki tjedan nešto. Prije par tjedana je jedan ukrao karticu jednoj starijoj ženi pa je došao ovamo kupovati jer do 100 kuna ne treba pin. Vidjela sam žensko ime i pozvala policiju, a on je pobjegao.

Već znamo njih nekoliko koji prave probleme, uglavnom dječaci između 15 i 20 godina. Oni maltretiraju i svoje sumještane u romskom naselju. Ostali su dobri i mirni, priča druga prodavačica koja redovito trči za romskom djecom koja joj kradu sokove i druge sitnice iz dućana.

- Neki vrate ukradeno kad im zaprijetim policijom, ali se sve manje boje policije jer znaju da ih neće uhvatiti, a da i dobiju kaznu, neće je nikada platiti. Jedan mi je prijetio pištoljem i prijetio da će opaliti ako mu ne dam novac. Tek kada je opalio shvatila sam da je pištolj prazan, govori prodavačica.

Počinitelji čak 70 posto svih kriminalnih djela u Međimurju su Romi, a krađa je, tvrde ljudi, sve više. Temeljna policija rijetko ulazi u naselja jer se iz njih redovito vraćala s oštećenim automobilima. Tako brojni slučajevi obiteljskog nasilja ostanu neevidentirani, a bude i težih kaznenih djela poput posuđivanja novca uz visoku kamatu.

S načelnikom Male Subotice Valentinom Škvorcom dolazimo u naselje Piškorovec u kojem su prije nekoliko godina sve ceste asfaltirane. Uz cestu su divlja odlagališta smeća, a načelnik kaže da Romi uporno ne plaćaju ni za odvoz kućnog smeća iako im je određena simbolična cijena.

Dočekuje nas predsjednik mjesnog odbora Adam Oršuš, čija je kuća gotovo jedina u selu s fasadom i svim prozorima. Godinama je, kaže, radio kao zidar. Njegov prezimenjak Safet otkriva da ima 40 godina i da sa sedmero djece živi isključivo od 2300 kuna dječjeg doplatka.

Upravo završava osmi razred osnovne škole pa se nakon toga planira zaposliti. Tvrdi kako tek mali broj njegovih sumještana krade, a za to je, smatra glavni krivac država koja im ne omogućava da nađu posao. Smiješnima smatraju izjave zastupnika Živog zida Branimira Bunjca koji je nedavno u Saboru upozorio da međimurski Romi prodaju svoje djevojčice od 15 godina i mlađe za udaju za 15-ak tisuća kuna.

Romi iz Piškorovca ističu kako je njihov običaj da obitelj mladoženje obitelji djevojke koja se udaje i koja rijetko kad ima manje od 18 godina daje novac koji se troši na priređivanje svadbenog slavlja, a to nema veze s prodajom.

Kao bivši učitelj u osnovnoj i srednjoj školi načelnik Male Subotice Valentino Škvorc zna da romska djeca zbog lošeg znanja hrvatskog zaostaju u nastavi i gube motivaciju za školovanje.

- Jedva čekaju da navrše 15 godina kada po zakonu mogu prekinuti školovanje i tako dobivamo nekvalificirane mlade ljude koji ne rade i imaju puno vremena, što ih vodi u kriminal, uglavnom sitne krađe. Poseban je problem što mnogi kod kuće imaju oružje i djeca se time hvale u školi. Policija bi trebala napraviti racije i oduzeti im oružje.

Prije dva tjedna smo u Piškorovcu kosili travu i za to vrijeme su se čuli pucnjevi iz vatrenog oružja pa su radnici u strahu pobjegli. Policija je napravila uviđaj, a ne znam je li ikome oduzeto oružje, ističe Škvorc.

Prema njegovim riječima, mnogi roditelji Romi zanemaruju svoju djecu i nije im važno da ona idu u školu. U prosjeku obitelji imaju šestero djece, pa je udio romskog stanovništva sve veći.

- Iz Držimurca se već nekoliko hrvatskih obitelji odselilo. Uvjeti života su sve teži i situacija je na rubu ekscesa. Bojim se da će ljudi uzeti stvar u svoje ruke i da će eskalirati ulično nasilje, naglašava načelnik Male Subotice s kojim se slaže i međimurski župan Matija Posavec, koji kaže da je na području Općine Dekanovec prije nekoliko mjeseci usred dana pucano iz vatrenog oružja.

Načelnik Orehovice Franjo Bukal ovih je dana najavio da će njegovi sumještani, ako ih policija ne zaštiti od krađa, doći u Zagreb prosvjedovati ispred ministarstava. Načelnik policijske postaje Čakovec Krešimir Jurčević mu je otvoreno priznao da nema dovoljno policajaca da bi mogli svaki put intervenirati.

- To se sve više pretvara u Divlji zapad i, ako se ništa ne napravi, moglo bi doći do eskalacije nasilja i mnogo većih problema, zaključuje i župan Posavec.

Državnim vlastima predlaže poduzimanje nekoliko hitnih mjera - predškolsko obrazovanje za romsku djecu s jedne povećati na dvije godine, uspostaviti mehanizam trošenja socijalnih pomoći, prekvalificirati i na tržište radne snage pustiti nezaposlene Rome koji čine trećinu svih nezaposlenih u županiji, uvesti radne obaveze kroz sustav javnih radova za sve radno sposobne koji primaju socijalnu pomoć te, kao najvažnije, uvođenje veće policijske kontrole polja i šuma.

- Ministar unutarnjih poslova mora odobriti veći broj policajaca koji ne trebaju samo djelovati represivno, ali moraju svojom pojavom među većinskim stanovništvom stvoriti osjećaj sigurnosti, odlučan je Posavec.

U veljači je ministar unutarnjih poslova Davor Božinović u Međimurje poslao svog savjetnika, iskusnog policajca i bivšeg ravnatelja Policije Vladimira Fabera, koji je postavljen na mjesto zamjenika PU međimurske Ivana Sokača s posebnim zadatkom da pokuša riješiti probleme s Romima.

Kao autor strategije 'Policija u zajednici' Faber, procijenili su njegovi nadređeni, ima znanja i vještine da unaprijedi sigurnost i pridonese boljoj integraciji Roma. Kada se uhvatio tog posla, Faber je rekao da iako ne postoji čarobni štapić to nije nemoguća misija te da će zahtijevati angažman mnogih tijela i ustanova, a ne samo policije.

- Pretpostavljam da će u tom procesu biti potrebno izmijeniti ili dopuniti pojedine zakone ili mijenjati kaznenu politiku. Pravna država u nekim seg­mentima ne pokazuje dovoljnu efikasnost, posebno u zaštiti privatne imovine građana kod kaznenih djela s manjom materijalnom štetom, u slučajevima višestrukih povratnika i sankcioniranju maloljetnika te u kazneno-pravnoj zaštiti policijskih službenika, rekao je Faber.

On je sredinom travnja u suradnji s Međimurskom županijom krenuo u veliko istraživanje o stanju sigurnosti. Anketirane su stotine obitelji – i romske i hrvatske – kako bi se dobila stvarna slika na temelju koje će se odlučivati o konkretnim mjerama jer je Faber još u travnju izrazio sumnju da službene statistike ne odgovaraju stvarnom stanju.

Cijeli prilog Jutarnjeg lista pročitajte klikom ovdje.